બબલી જેવું ‘લેડીઝ’ નામ ધરાવતો રણબીર એક અનાથ કાર મિકેનિક છે, પણ એ ગાડી ચોરવાનો પણ ધંધો કરે છે. આવી જ એક કાર ચોરવાની ભાંજગડમાં રણબીરનો ભેટો થઇ જાય છે, પોલીસ દંપતી ઋષિ અને નીતૂ કપૂર સાથે. તે બંનેનાં નામ છે ચુલબુલ અને બુલબુલ ચૌટાલા. પરંતુ નિવૃત્તિને આરે આવેલા ઋષિ કપૂરને બે બીમારીઓ છે, એક તો જૂની કબજિયાત અને બીજી પ્રામાણિકતા. આ બંને બાબતે નીતૂ કપૂર એને આખો વખત મહેણાં-ટોણા માર્યા કરે છે. ત્રીજી બાજુ જાવેદ જાફરી એક ક્રૂર હવાલા કિંગ છે, જેને પોતાનું એક કાળું કામ પાર પાડવા માટે એક ચકાચક ચોરાઉ કારની જરૂર છે. એ કાર ચોરવાની સુપારી અપાય છે બેશરમ બબલી યાની કિ રણબીરને.